Ngünechen ñi Küme Dungu Kolosense 1\nPablo ñi karta tati pu Kolosachengealu\nPablo wirilelfi tüfachi karta fey ti feyentulechi pu che mülelu Kolosa waria mew. Kolosa müley Efeso waria ñi tripawe antü püle. Pablo ñi kompañ, Epafra pingelu, wewpirkey ti werken dungu Kolosa waria mew, feymew kiñeke che mülelu Kolosa mew feyentuy engün Ñidol Jesus mew. Welu ti pu che feyentulu Jesus mew eluwi ñi feyentuafiel ti kake tripanche ñi kimeltun, feymew Pablo wirilelfi tüfachi karta tañi ngülamafiel femngechi ñi wiñotuael engün ti rüfngechi dungu mew ñi dew kimelelngeel.\nPablo wirifi tüfachi karta ayülelu am feyti feyentulechi pu kolosache ñi küme kimael Cristo ñi doy fütra püramyengen kom tati dewmael mew, feymew ti pu kolosache ñi newentuleael ñi mupiltun ta Cristo mew ka ñi llownoael kangelu kimeltun ka feyti ka tripanche ñi wimtun no rume.\n1 Iñche Pablo, Jesucristo tañi apostol Ngünechen ñi piel mew, kiñentrür tañi peñi Timotew iñchiw, 2 wirileluwpeyiñ tüfachi karta eymün pu peñi ka pu lamngen mülelu Kolosa waria mew tati rüf piwke mew inaniefilu ta Cristo ka koneltulelu Ngünechen ñi trokiñ pu che mew. Fey Ngünechen taiñ Chaw ka taiñ Ñidol Jesucristo* Kiñeke kuyfi wirin mew ngelay: “ka taiñ ñidol Jesucristo”. kelluaeymünmew ka kisu ñi küme tüngün nieaymün tamün mongen mew.\nPablo ñi ngillatuñmaniefiel tati pu feyentulelu\n3 Fey femngechi ngillatuyüm kom eymün mew, mañumkefiyiñ ta Ngünechen eymün mew, Ñidol Jesucristo tañi Chaw. 4 Fey iñchiñ ta nütramelngeiñ eymün tamün rume küme feyentulen ta Cristo Jesus mew ka tamün piwkeyefiel itrokom tati koneltulelu Ngünechen ñi trokiñche mew. 5 Fey ta famngechi femkeymün maneluwkülelu am eymün tüfeychi dungu mew tamün nielngeel ta wenu mapu. Eymün kimpaymün tüfachi maneluwün, allküfilu tati rüfngechi werken dungu, tati we kimelün montuluwün dungu. 6 Tüfachi werken dungu tamün wewpilelngeel fey tüfa ta amuley ñi llowngen kom mapu mew ka ti llowlu nietuy küme mongen, ka chumngechi femimün ta eymün feychi nütramelngelu eymün Ngünechen ñi piwkeyechen, fey rüf mew ngüneduamimün tamün mongen mew Ngünechen tamün piwkeyeetew. 7 Fey tüfachi dungu ta kimeltueymünmew taiñ sakin peñi Epafra. Kisu iñchiñ kiñentrür küdawkeiñ, fey iñchiñ mew† Kiñeke kuyfi wirin mew feypiley: “eymün mew”. Epafra ta rüf piwke mew poyekefi ta Cristo. 8 Kisu ta nütramelpatueiñmew tamün piwkeyechelen tati Lif Küme Püllü ñi kellun mew.\n9 Feymew feychi antü müten kimlu ta iñchiñ tüfeychi dungu, femkünulaiñ tamün ngillatuñmaniewafiel ta eymün, fey ngillatukefiyiñ ta Ngünechen femngechi kelluaeymünmew tamün fente küme kimafiel ta Ngünechen ñi ayükeelchi dungu fey ka kimelelaeymünmew itrofill kümeke kimün ka longkontukuafimün ta Ngünechen ñi dungu. 10 Fey ta famngechi femaymün ta kümeke dungu chumngechi feley ñi femael tüfey engün ta Ñidol mew feyentulelu, fey ka femngechi rumel tamün femael tüfeychi dungu kisu tañi tutekeetew, tamün inanieael itrofill kümeke dungu ka tamün doy küme kimafiel ta Ngünechen. 11 Ngillatukefiyiñ ta Ñidol, fey ñi fütra pepiluwün mew, tamün yafültukunieaetew. Fey ta famngechi mülele chem dungu rume eymün yafüngeaymün ka nieaymün ngenoafeluwün. Fey ayüwkülen 12 mañumafimün ta Chaw Ngünechen, tamün dullietew‡ Kiñeke kuyfi wirin mew feypiley: “taiñ dullietew”. femngechi tamün llowael kisu ñi wülaelchi fütra küme felen, tüfa tañi eluafiel ti pu che koneltulelu kisu ñi trokiñche mew.\n13 Ngünechen ta montuleiñmew weküfü ñi ngüneluwün mew, fey taiñ kiñewkületuael kisu ñi sakin Fotüm iñchiñ. 14 Fey Cristo ta kutrankawi iñchiñ taiñ kutrankawafel, fey Cristo ñi wütrulelchi mollfüñ mew§ Kiñeke kuyfi wirin mew ngelay: “Cristo ñi wütrulelchi mollfüñ mew”. montuleiñmew ka wiñoduamatueiñmew taiñ yafkan mew.\nKümelkawtuiñ ta Ngünechen iñchiñ Cristo ñi lan mew\n15 Ngünechen ta pengekelay, welu Cristo mew pengey ñi chumngen ta Ngünechen, fey kisu ñi Fotüm ta wünenngey, wüne mülekelu am kom tati dewmael mew. 16 Kisu mew ta Ngünechen dewmay itrokom tati mülelu wenu mapu ka nag mapu mew, tati pengekelu ka femngechi tati pengekenolu, ka femngechi fill weküfü fey ti nieyelu ngüneluwün, awtoridad ka pepiluwün. Itrokom dewmangey Cristo mew ka kisu ñi ngünenieafiel. 17 Cristo wünenküley itrofill tati mülelu mew ka Cristo mew küme ngüneniengey kom dungu, 18 ka femngechi ta Cristo longkoley kisu tañi trokiñche mew. Cristo mew llituy kom dungu, ka wünenngey kom tati wiñomongetulu mew tañi rumel mongeleael, fey ta famngechi Cristo wünenküley itrokom dungu mew. 19 Fey Ngünechen ayürkelu am ñi müleael ta Cristo mew kom ñi chumngen ta Ngünechen. 20 Ka femngechi Ngünechen ayürkey Cristo mew ñi müleael ta kümelkawtun itrokom ti mülelu tati dewmael ta mapu mew, ka wenu mapu mülelu, ka femngechi adkünuy ñi mületuael kümelkawtun ta Ngünechen mew Cristo ñi wütruelchi mollfüñ ñi duam ta kürus mew.\n21 Ka femngechi ta kuyfi mew eymün ka tripanche reke felekefuymün, tüfeychi wesake dungu tamün femkefel mew, kayñetukefuymün ta Ngünechen tamün piwke mew, 22 welu fewla elungeymün tamün kümelkawtuael ta Ngünechen eymün, Cristo tañi kutrankawün ka ñi lan mew. Fey tüfa famngechi femi tamün müleael ta eymün kisu mew, tamün lif mongenngeael ta kisu mew, ka tamün nienoael wesake mongen ka yafkan no rume, 23 welu fey tüfachi dungu mew feley tamün küme newentuleael ka yafüluwküleael ta mupiltun mew, tamün püntütripanoael tamün nieelchi maneluwün mew, tati werken montuluwün dungu tamün allküel mew. Fey tüfachi werken dungu tati dew kimelngelu itrofill püle ka kom mapu mew, fey iñche Pablo kelluken tañi wewpingeael tüfachi dungu.\nPablo werküngey tañi poyeafiel tati trokiñ feyentulelu\n24 Fey tüfa iñche ayüwken tüfeychi dungu mew tañi kutrankawkeel ta eymün mew, fey ta famngechi petu amuley ñi kutrankawkülen ta iñche ñi kuerpu mew iñche felelu am ñi kutrankawael Cristo tañi trokiñche ñi duam, fey eymün am ta Cristo ñi kuerpu reke felelu. 25 Ngünechen ta elkünuenew ñi poyeafiel tati trokiñ feyentulelu, fey ti yefaldungu ñi eluetew ta kisu, eymün tamün kümelkangeael, femngechi ta fente küme itrokom che kimelngeael ti werken dungu. 26 Tüfa feypin ürke: tati kimngekenofelchi dungu ta fütra kuyfi mew tati rupayechi tripantu mew Ngünechen tañi femngechi kimngekenofelchi dungu, welu fewla kimelngetuy tati feyentulelu Cristo mew. 27 Fey Ngünechen ayürkey ñi kimelelngeael tati pu judiu tuwünngenolu tati kimngekenofelchi dungu ñi fütra pepiluwünngen. Tati kimngekenofelchi dungu fey ta Cristo ürke, tati mülelu eymün mew, tamün maneluwkülemum tamün llowael fütra küme felen. 28 Iñchiñ wewpikefiyiñ ta Cristo, ngülamtuniekefiyiñ ka kimeltuniekefiyiñ itrokom che kom küme kimün mew, femngechi taiñ puwülafiel ta Cristo mew ñi lif mongenngen engün. 29 Fey tüfachi dungu mew ta küdawken kom tañi yafüluwün mew ka ti pepiluwün mew tañi eluetew ta Cristo.\n*1:2 Kiñeke kuyfi wirin mew ngelay: “ka taiñ ñidol Jesucristo”.\n†1:7 Kiñeke kuyfi wirin mew feypiley: “eymün mew”.\n‡1:12 Kiñeke kuyfi wirin mew feypiley: “taiñ dullietew”.\n§1:14 Kiñeke kuyfi wirin mew ngelay: “Cristo ñi wütrulelchi mollfüñ mew”.


Ngünechen ñi Küme Dungu Romanu 5\n1 Feymew llemay, tati mupiltun mew yafkafe reke felewetulaiñ iñchiñ, fey nietuiñ kümelkawün Ngünechen iñchiñ, taiñ Ñidol Jesucristo ñi duam. 2 Fey Cristo ñi duam, rüf feley taiñ llowael Ngünechen ñi fürenechen tati mupiltun mew, feymew ka ayüwkülen maneluwküleiñ taiñ koneltuael Ngünechen tañi fütra pepiluwün mew. 3 Fey tüfachi dungu mew, ayüwkeiñ tunte kutrankawliyiñ rume, kimnielu am iñchiñ tati kutrankawün ñi duam taiñ nieael ngenoafeluwün. 4 Fey tüfachi ngenoafeluwün elukeeiñmew taiñ doy nor mongenngeael, fey taiñ nor mongenngen mew, nietukeiñ maneluwün. 5 Fey tüfachi maneluwün ta yafülkeeiñmew taiñ piwke mew, Ngünechen am rume piwkeyeetew iñchiñ taiñ eluetew mew tati Lif Küme Püllü.\n6 Iñchiñ chem pepiluwnolu rume taiñ montuluwael, Cristo fente küme llegpay ñi layael tati pu wesake mongenngelu mew. 7 Iney rume eluwlayafuy ñi layael ñi montulafiel kangelu che, tunte nor mongen chengeafuy rume. 8 Welu kimfali Ngünechen taiñ piwkeyenieetew, feychi petu yafkafengelu ta iñchiñ, Cristo lay iñchiñ taiñ duam.\n9 Fey tüfa dew yafkafe reke felewetulaiñ iñchiñ Cristo tañi lan mew, doyelchi may montulngeaiñ kisu ñi duam, akule ñi fütra kutrankangeael ta che. 10 Fey Ngünechen, petu taiñ kayñeyetuniefiel, wiñoduamatueiñmew taiñ kümelkawtuael kisu iñchiñ, kisu ñi Fotüm tañi lan mew. Ka ñi wiñomongetun mew iñchiñ feley taiñ wiñomongetuael fey taiñ rumel mongeletuael. 11 Fey tüfachi dungu am feyngelu, ka femngechi feley taiñ ayüwküleael ta Ngünechen mew Ñidol Jesucristo ñi duam, fey Cristo mew am iñchiñ kümelkawtulu ta Ngünechen iñchiñ.\n12 Femngechi llemay, kiñe wentru mew müten müley ta yafkan mapu mew ka femngechi müley ta lan dungu. Fey tati lan dungu müley itrokom che mew, itrokom che yafkafengelu am. 13 Petu tañi mülenon Moyse ñi ley dungu, mülewiyekey ta yafkan ta tüfachi mapu mew, welu mülenoyüm ta ley dungu, kondenaley pingekelay ta che. 14 Fey tati lan dungu mülelu yafkan ñi duam llituy feychi mongelelu ta Adan ka femngechi amuley tüfachi lan dungu feychi mongelelu ta Moyse. Itrokom che layey yafkan ñi duam tunte müngeltulafuy engün Ngünechen ñi werküelchi dungu chumngechi ñi femel ta Adan, welu kangelu Adan felefuy ñi küpayael.\n15 Fey Adan tañi yafkan trürlay Ngünechen taiñ wülelchi fürenechen mew. Rüfngey ta Adan ñi yafkan ñi duam rume fentren che layey, welu doyelchi may kümey ka afmatufali Ngünechen ñi fürenechen ñi elungeel ta itrokom che Jesucristo mew. 16 Kiñe wentru tañi yafkan trürlay Ngünechen tañi fürenechen mew. Kiñe yafkan mew müten feley tañi kondenangeael itrokom che, welu Ngünechen ñi fürenechen mew tati pu wentru, tunte niefuy fentren yafkan, welu fewla ngewetulay yafkafe ñi pingeael. 17 Fey Adan ñi yafkan mew, feyti lan dungu ngüneniefi itrokom che. Fey femle, doyelchi may, Jesus ñi duam Ngünechen wiñoduamatueiñmew, ka femngechi femkünueiñmew taiñ longkoletuael reke tati rumel mongen mew.\n18 Feymew llemay chumngechi ta Adan tañi yafkan mew feley kom che ñi kondenangeael, ka femngechi ta Jesucristo ñi lan mew itrokom che feley ñi lifrengetuael ta yafkan mew, fey famngechi tañi nieael rumel mongen. 19 Tüfa feypin ürke, kiñe wentru Adan tañi müngeltunon mew, fentren che yafkafengetuy, welu ka femngechi, kiñe wentru Jesucristo tañi müngeltun mew, fentren che ta lifrengetuy ta yafkan mew.\n20 Tati ley dungu ta wülngey tañi küme kimngeael ta yafkan. Welu küme kimngelu ñi mülen ta yafkan, Ngünechen ñi fürenechen doy kimfali. 21 Fey chumngechi tati yafkan amuley ñi pepiluwün ñi küpalafiel tati lan dungu, ka femngechi Ngünechen ñi piwkeyechen doy pepiluwi taiñ montulaetew ta yafkan mew ka taiñ eluaetew ta rumel mongen taiñ Ñidol Jesucristo mew.


Matew 21 ARNNT - Dewma fülkülepulu engün ta Jerusalen, - Bible Search\nMatew 20 Matew 22\nJesus konpuy ta Jerusalen\n(Marku 11.1-11; Luka 19.28-38; Juan 12.12-19)\n1Dewma fülkülepulu engün ta Jerusalen, puwürkey engün ta Betfage fülkülelu Jerusalen mew, Olifu fütra wingkul mew. Feymew Jesus werküfi tañi epu disipulu, 2fey feypifi:\n—Amumu tati adkiñkülechi waria mew. Fey tiye mew pepuaymu ta kiñe kude furiku trapelkülelu kiñe pichi furiku inafül mülelu. Nentutrapelafimu, fey küpalelmuan. 3Iney rume ramtuelmumew chumngelu tamu fempen, feypiafimu: ‘Ñidol ta duamtueyew tati’ ka ‘Pürüm wiñolpatuafiyu’ piaymu.\n4Fey tüfa ta femngechi femi tañi mupiael ñi feypiel tati pelon wentru, feychi wirintukulu:\n5“Feypifimün tati Sion waria che:\n‘Adkintumün, tamün longko ülmen küpaley eymün tamün pepayaetew,\nñom piwke mew, kawellutuley kiñe furiku,\nkiñe we pichi furiku mew, kutama yekechi kude kulliñ tañi koñi.’ ”+\n6Fey tati epu disipulu amuy ka femi engu chumngechi ñi werküetew engu ta Jesus. 7Feymew yemefi engu tati kude furiku ka ti pichi furiku. Püramelngey chañu ti pichi furiku ñi wente furi, feymew Jesus pürakawelluy ti pichi furiku mew. 8Rume fentren che mülerkey tiye mew. Kiñekentu inüfkünuyey kisuke tañi takuwün engün rüpü mew, ka kiñekentu tranakünuyey engün row anümka tañi watro entuyeel engün anümka mew. 9Fey tati pu wüneleyelu ka tati pu inaleyelu wirarküley engün:\n“¡Püramyengepe tati longko ülmen David tañi Yomelche!\n¡Püramyengepe tati küpalu Ngünechen mew!\n¡Püramyengepe ta wenu mapu mew!”+\n10Feychi Jesus konpulu ta Jerusalen, kom tati pu waria che pofolkawi, ka rume fentren che welukonkechi ramtuwi engün:\n—¿Iney anta tüfachi wentru?\n11Fey tati pu che llowdunguwi engün:\n—Jesus tati, ti pelon wentru Nasaret waria tuwlu, Galilea trokiñ mapu mew.\nJesus wemünentufi tati neosiakelu ngillatuwe ruka mew\n(Marku 11.15-19; Luka 19.45-48; Juan 2.13-22)\n12Jesus konpuy tati ngillatuwe ruka mew, fey wemünentupufi tiye mew kom tati fendemekelu ka tati ngillakamekelu.+ Ütrüfrulpañmafi tañi mesa tati trafkintulelkefilu pülata tati pu che, ka femngechi ütrüfrulpañmafi tañi wangku tati fendekelu palluma 13ka feypifi:\n—Tati Wirin Chillka mew wirikonküley:\n‘Iñche tañi ruka ngillatuwe ruka pingey’,\nwelu eymün nietufimün weñefe ñi ruka reke.+\n14Fülkonpay engün ta Jesus mew tati ngillatuwe ruka püle tati pu trawma ka tati pu küntro, fey kisu tremolyetufi. 15Welu tati pu longkolelu ti pu saserdote mew ka ti pu kimeltukelu tati ley dungu pefilu engün ti afmanngechi dungu ñi femel ta Jesus, ka allkülu engün ti pichikeche ñi wirarkülen tati ngillatuwe ruka ñi lepün mew fey ta famngechi: “¡Püramyengepe tati longko ülmen David mew tripachi dullin Yomelche!”, rume lladküy engün. 16Feymew feypifi engün ta Jesus:\n—¿Allküymi am tañi feypimeken tüfachi pichikeche?\nFey llowdungueyew ta Jesus:\n—May, allküñmafiñ. Welu ¿adümlafimün anta eymün tati wirikonkülechi dungu ta Wirin Chillka mew? Fey feypiley:\n‘Ayüwimi tami püramyeaetew tati pu pichikeche ka tati pu llusu pichikeche.’+\n17Feymew elkünutufi ti pu che, ka tripatuy ti waria mew, fey amuy ta Betania. Tüfey mew umañtupuy kiñe pun.\n(Marku 11.12-14, 20-24)\n18Fey ka antü mew puliwen, konküleputulu ta waria mew, Jesus ngüñürkey. 19Feymew pefi kiñe igera mülelu inaltu rüpü, fey fülkontupufi, welu kiñe fün no rume peñmalafi, re tapül müten. Feymew feypifi tati igera:\n—¡Chumkawnorume ta wülwelayaymi ta fün!\nFeychi lelen mew müten choñfünagi tati igera, fey angküy. 20Fey tati pu disipulu, pefilu engün am ti igera ñi angkülewen, afmatulewey ka ramtuy engün:\n—¿Chumngechi am fente müchay angküy tati igera?\n21Fey Jesus ta llowdungufi ñi pu disipulu:\n—Rüf dungu feypiwayiñ nielmün ta mupiltun, ka femngechi epu rakiduamkülenolmün, fey tüfachi dungu müten ta pepi femlayaymün iñche tañi femfiel tati igera. Eymün ta feypifilmün ta tüfachi wingkul: ‘Kiñe püle tripange ta tüfa mew ka ütrüfkonpunge ta lafken mew’, fey femngechi femay. 22Itrokom tami eluen piel ta ngillatun mew feyentulelmün, llowaymün ―pi.\n(Marku 11.27-33; Luka 20.1-8)\n23Dew rupalu kom tüfachi dungu, Jesus konpuy ti ngillatuwe ruka ñi lepün mew. Fey mülepulu tüfey mew ka kimeltumekelu, fülkontupueyew tati pu longkolelu ti pu saserdote mew ka ti pu longkolelu tati pu judiu mew, fey ramtufi engün ta Jesus:\n—¿Iney am werküeymew tami femael tüfachi dungu? ¿Iney anta elueymew ta tüfachi pepiluwün?\n24Jesus llowdungueyew feypilen mew:\n—Iñche ka ramtuwayiñ kiñe dungu. Fey küme llowdungulelmuli, iñche ta ka feypiwayiñ iney ñi werküetew tañi femael iñche tüfachi dungu. 25Juan tañi fawtisacheael, ¿iney am werküeyew? ¿Ngünechen pemay, kam tati pu che?\nFeymew kisu engün welukonkechi nütramkawi, feypilen mew: “ ‘Ngünechen werküeyew’, piliyiñ, feypiaeiñmew: ‘¿Chumngelu anta feyentulafimün?’ piay. 26Ka pepi feypilayaiñ rume ti pu wentru ñi werküetew, fey kuñiwünngelu am tati pu che kom feyentulelu engün am Juan tañi wewpiken Ngünechen ñi dungu.” 27Feymew llowdungufi engün ta Jesus:\n—Kimlaiñ iney tami werküetew.\nFeymew Jesus llowdunguy:\n—Iñche ka feypiwlayayiñ iney tañi werküetew tañi femael tüfachi dungu.\nTati epu fotüm mew adkünuelchi dungu\n28Feymew Jesus ta ramtufi tati pu longkolelu:\n—¿Chem piafuymün kay eymün tüfachi dungu mew? Kiñe wentru nierkey epu fotüm, fey feypifi kiñe ñi fotüm: ‘Fotüm, amunge tami küdawael iñche tañi ofadentu mew.’ 29Welu tañi fotüm llowdungueyew: ‘¡Küpa amulan!’ Welu rakiduamlu wüla, fey amuy ñi küdawael. 30Feymew müten tati ngen fotüm ka legtudungufi ta kangelu, fey ka femngechi werküfi ñi küdawmeael tañi ofadentu mew. Fey tüfa llowdunguy: ‘Felepe tatey, chachay, iñche ta amuan.’ Welu amulay. 31¿Fey chuchi anta tüfachi epu fotüm femi tañi chaw tañi werküetewchi dungu?\n—Tati wünelu mew werküel ―pi ñi llowdungun engün.\nFey Jesus ta feypifi tati pu longkolelu:\n—Rüf dungu feypiwayiñ tati pu kofrakelu impuestu Romangealu, ka tati pu küri domo, tañi feyentun mew ta wünelu mew konpuay engün ta Ngünechen ñi ülmen mülewe mew, 32Juan tati Fawtisachefe am küme kimeltupaetew chumngechi mongen tañi nieael ta che tüfachi mapu mew. Eymün feyentulafimün, welu ta tüfeychi pu kofrakelu ta impuestu ka tati pu küri domo, fey engün feyentufi Juan ñi wewpielchi dungu. Welu eymün, allküfuymün rume kom tüfachi dungu, wiñorakiduamtulaymün tamün feyentuafiel.\n(Marku 12.1-12; Luka 20.9-19)\n33“Allkütumün ka kiñe adkünu dungu: tati kiñe ngen ruka anümi ta kiñe ofadentu ka malalmafi. Pepikay kiñe mülewe chew tañi dewmayam ta pulku ka dewmay kiñe alüpürachi ruka kom püle tañi puwkintunieam ñi ofadentu. Feymew müten amediakünulelfi ñi mapu kiñeke pu küdawfe, fey kisu amuy kañpüle. 34Fey akulu ti kosecha antüngen, werküy kiñeke tañi pu küdawfe ñi llowmeael engün tati pu küdawfe mew tañi koneltuleelchi fün ofad.\n35“Welu tati pu küdawfe nüfi engün tati pu kona. Kiñe wülelkafi engün ka kiñe langümfi engün, fey kangelu ütrüftukafi engün kura mew. 36Fey tati ngen ofadentu ka werküy doy alün küdawfe tati wünelu mew ñi werküel, welu tati pu küdawfe ka femngechi wesa llowfi engün chumngechi ñi wesa llowfiel ta kakelu.\n37“Feymew ka werküy kisu tañi fotüm, rakiduamkülen: ‘Yamüñmayaenew tañi fotüm engün tati’ pirkey. 38Welu peñmaetew tañi fotüm, tati pu küdawfe welukonkechi feypiwi engün: ‘Fey tüfa tati ngenngetualu. Langümfiyiñ, fey kom müntuñmayafiyiñ tañi ngenngeafel mew.’ 39Feymew nüfi engün, ka nentufi wekuntu tati ofadentu mew, fey langümfi engün.\n40“Fey tüfa, küpale tati ngenngelu tati ofadentu mew, ¿chumngepayalu ti wesake küdawfe trokifimün kay?”\n—Langümafi tati wesake che fey tañi pichi kutranduamyenofiel rume, fey arendaltuafi tañi mapu kakelu pu küdawfe tañi eluaetew tañi koneltuleelchi fün ofad puwle tañi kosechangeael.\n42Feymew Jesus feypifi ti pu che:\n—¿Kimlaymün am ñi feypilen tati Wirin Chillka? Feypiley:\n‘Tati pu dewmakelu ruka tañi illamelchi kura, fey tüfa ta dullin kurangetuy.\nÑidol tañi femkünuel ta tüfa, fey ta afmatuleiñ.’+\n43Feymew ta feypiwayiñ eymün ta müntuñmangetuaymün kom pepiluwün Ngünechen tamün elufetew, fey elungeay kangelu che tati ayülu ñi küme llowael Ngünechen ñi longko ülmenngen. 44Fey iney rume trananagpuwle tüfachi küme kura mew, watrokaleweay, welu tüfachi kura trananagle iney rume ñi wente mew, fey rüngüleweay.+\n45Tati pu longkolelu ti pu saserdote mew ka tati pu farisew, allküñmafilu engün Jesus tañi femngechi feypin, küme inaduami engün tañi nütramyemekengen kisu engün tati adkünu dungu mew. 46Pürüm ayüfuy engün tañi püresuafiel, welu llükaniefi engün tati pu che, tüfa engün am kiñe fütra pelon wentru trokiniefilu ta Jesus.


Nemrod ka tañi pu wentru dewmayngün ti Fütra Alüpürachi Ruka Babel mew | Biblia Nütram\nTati pu che dewmayngün ti fütra alüpürachi ruka\nRUPAY alün tripantu. Noe ñi pu fotüm nierkeyngün fentren pu yall. Ka ñi pu yall engün tremürkeyngün ka nierpuyngün yall. Rupalechi tripantu mu, mülerpuyngün fentren che Mapu mu.\nKiñe tüfachi che Noe ñi yom laku ngefuy, feypingelu Nemrod. Kidu weda wentru ngefuy, ka tukefuy ka langümkefuy kulliñ, ka che. Kafey Nemrod rey ngerkewi tañi ngünenieafiel kake che. Ngünechen ayükelafi Nemrod.\nFeychi antü mu, kom che dungunkefuy kiñe kewün dungun müten. Nemrod ayükey ñi kiñewküleal engün, kidu ñi pepi ngünenieafiel. Feymu lle, ¿kimimi chem ñi femün? Feypifi ñi dewmayal engün kiñe waria, ka kiñe fütra alüpürachi ruka fey mu. Ti adentun mu pefimi dewmamekeyngün ladrillo.\nChaw Ngünechen Jewba ayülafi tüfachi fütra alüpürachi ruka. Kidu ayükey tati pu che ñi mülen mu, kañpüle amutual, ka ñi mongeleal fill püle Mapu mu. Welu feypirkeyngün: ‘¡Amuayiñ! Dewmayiñ kiñe waria, ka kiñe doy fütra alüpürachi ruka, ñi wechun puay kalfü wenu mu. ¡Feymu wüla wenupürayay taiñ üy!’ Ayükeyngün kidu ñi küme üytungeal müten engün, Ngünechen no.\nFeymu lle Ngünechen katrülduamfi tati pu che ñi dewmayal ti fütra alüpürachi ruka. ¿Kimimi chumngechi femi? Femi ñi kiñen kewün ñi dungunoal müten, welu may dungurumey che kakewme kewün. Welukontu kimfaluwelayngün ñi dungu. Feymu lle, ti waria üytungey Babel, ka Babilonia, tüfa ñi feypin “Welulkawün”.\nFey wüla tati pu che mülelu Babel mu amutuyngün. Pu trokiñ kiñen kewün, amurkeyngün ñi mongeleal kañpüle Mapu mew.


Norümngeliyiñ ngüneduamaiñ Jewba ñi piwkeyen | Ñi chillkatungeal\nPAPELTUAFUYMI acholi aucano batak (simalungun) batako karo batako toba baulé biak bislama camboyano chin haka chokue chopi chuabo chuukés criollo de las seychelles criollo mauriciano dayaco engayú dehu endáu galés gitonga groenlandés hmong (blanco) iban ibinda inglés javanés kachin kayin sgaw kazajo kazajo (alfabeto árabe) kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\n“Ñidol am ngülamtudungukefilu tüfeychi pu che kisu tañi piwkeyenieel” (EBREW 12:6).\nÜLKANTUN: 123 KA 86\nSebna ñi rupan, ¿chem kimeltukeeiñmu Jewba ñi norümcheken mu?\nNorümcheliyiñ, ¿chumngechi inayentuafuiñ ta Jewba ka Jesus?\nTaiñ norümngeel, ¿chem mu pepikakeeiñmew?\n1. Biblia, ¿chem feypi pu che ñi norümngeel mu?\nFEYPINGEFULMI kiñe che ñi norümngeel, ¿chem rakiduamafuymi? “Kastigangey” piafuymi chi. Welu Biblia pengeli taiñ norümngeel kümelkayaeiñmew ka kelluafeiñmew taiñ nieal kimün, piwkeyen ka mongen (Proverbios 1:2-7; 4:11-13). Tüfa rüfngey, taiñ norümtuetew am Jewba pengelkey tunte taiñ piwkeyeetew ka ñi rume ayükeel taiñ nieal afnoachi mongen (Ebrew 12:6). Kiñeke mu ñi norümafiel kiñe che Jewba kastigafi, welu turpu yom amulkelay ka awükakelafi. Feymu norümngele kiñe che, tüfa rakiduamelafeiñmew ñi kimeltungeel, kiñe chaw reke kimeltukefilu ñi sakin fotüm.\n2, 3. Ñi küme norümngeal kiñe che, ¿feypiafuiñ ñi re kastigangeal müten? ¿Chumngelu (chemu)? (Inaduamnge ti adentun ellaka mu mülelu).\n2 Rakiduamnge tüfachi nütram mu: kiñe pichi wentru Juanito pingelu mekey ñi pelotatun ponwi ruka mu. Tañi ñuke feypieyew: “Juanito pelotatukilnge ruka mu, eymi kimnieymi tati, trafolafuymi kiñe chem”. Welu Juanito allkütulafi ñi ñuke ka fentekünulay. Fey ti pelota topafi kiñe metawe ka trafolfi. Feymu, ¿chumi Juanito ñi ñuke tañi norümtuafiel? Kimeltulelfi chumngelu ñi wedalkan tañi femün. Kidu ayükefuy Juanito ñi kimtukual fente ñi kümelkakeetew allkütufiel tañi chaw ka ñuke, ka ñi duamfalngeel ka pepilfalngeel kom ñi feypietew engu tañi femal ka femnoal. Juanito ñi küme kimal tüfa, tañi ñuke müntuñmaeyew ti pelota kiñeke antü ñi kastigayafiel. Tüfa weñangküleyew, welu femngechi kimürpuay ñi wedalkayafetew allkütunofiel ñi chaw ka ñuke.\n3 Poyekefilu am iñchiñ ta Jewba, konkeiñ kidu “tañi pu reñma mew” (1 Timotew 3:15). Taiñ Chaw Jewba ngen-ngey ñi feypial chem ñi kümen ka ñi kümenon, ka allkütunofiliyiñ, ngen-ngey taiñ norümtuaetew. Kafey wedalkaeliyiñmu taiñ welulkan, tüfa kelluaeiñmew taiñ kimtukual fente ñi falin-ngen allkütuafiel ta Chaw Ngünechen, femngechi ka norümkeeiñmew kidu piwkeyen mu (Galata 6:7). Jewba müna piwkeyenieeiñmew ka pikelay taiñ kutrankawal (1 Pedro 5:6, 7).\n4. 1) Jewba, ¿chumngechi ayükey taiñ pepikayafiel ta kakelu? 2) ¿Chem inaduamaiñ tüfachi chillkatun mu?\n4 Biblia ñi feypin mew norümfiliyiñ kiñe yall kam kiñe chillkatukelu Biblia, fey kelluafiyiñ ñi inanierpuafiel ta Jesus. Biblia mew kimeltukefiyiñ tati pu chillkatukelu chem ñi kümen ka kellukefiyiñ ñi adümafiel ka feyentuafiel kom taiñ werküetew Jesus (Matew 28:19, 20; 2 Timotew 3:16). Femngechi ayükey Jewba ñi pepikangeal engün, fey ka kelluafuyngün ta kakelu ñi inayafiel ta Jesus (papeltunge Tito 2:11, 12, 14). Biblia feypi: “Petu üngümkülelu iñchiñ ti ayüwün-ngechi maneluwün ka ñi afmatu kimfaluwal taiñ fütra Chaw Ngünechen ka Kristo Jesus taiñ montulkeetew” (Tito 2:13, TNM). Fewla inaduamaiñ küla falin ramtun: 1) taiñ norümtuetew Jewba, ¿chumngechi pengelkey fente taiñ piwkeyeetew? 2) ¿Chem kimeltuafeiñmew ñi femün kiñeke che Chaw Dios tañi norümtufiel? 3) ¿Chumngechi inayentuafuiñ Jewba ka Jesus ñi norümcheken?\nJEWBA NORÜMKEEIÑMEW PIWKEYEN MU\n5. Taiñ norümtuetew Jewba, ¿chumngechi pengelkey taiñ piwkeyeetew?\n5 Jewba piwkeyenieeiñmu, feymu norümkeeiñmew, kimeltukeeiñmew ka pepikakeeiñmew. Kidu ayüley taiñ weniyeafiel ka taiñ rumel mongeleal (1 Juan 4:16). Turpu weda pikelaeiñmew ka rakiduamelkelaeiñmew taiñ falin-ngenon (Proverbios 12:18). Welu may Jewba adkintukeeiñmew taiñ küme chumngen ka elukeeiñmew dullial (ngümintol) taiñ chumal. Kiñeke mu, norümkeeiñmew ti Biblia, taiñ fillke papil, taiñ chaw, ñuke kam pu longkolelu trawünche mu. Rupan mu tüfa, ¿ngüneduamkeymi tami piwkeyenieetew Jewba? Kafey pu longkolelu piwkeyen mu ka ñochi duam mew norümtuafeiñmew, ngüneduamnoliyiñ rume taiñ weda femün. Femlu engün tüfa, inayentukefingün Jewba taiñ piwkeyeetew (Galata 6:1).\n6. Norümngelu kiñe che, ¿chumngechi tüfa pengelkey Jewba ñi piwkeyen, niewenole elfal küdaw kam wemünentungele rume?\n6 Ñi norümngeal kiñe che, kiñeke mu re ngülamtungekelay müten. Weda kulpale, niewelayafuy elfal küdaw trawünche mu. Welu femngechi Jewba pengelkey ñi piwkeyefiel. ¿Chumngelu? Tüfa kelluafeyew ñi ngüneduamal fente ñi falin-ngen doy chillkatuafiel Biblia, rakiduamal tañi papeltufiel mu ka doy ngillatual, femngechi ñi doy küme weniyeafiel ta Jewba (Salmo 19:7). Rupale ta antü, wiño llowtuafuy ti elfal küdaw ñi niekefel. Kafey ti che wemünentungeafuy, welu femün mu tüfa, Jewba kuydakefi tañi pu che pu kulpakelu mew, femngechi pengelkey ñi piwkeyefiel (1 Korintio 5:6, 7, 11). Jewba rumel norngey ñi norümkefiel ti che, feymu ti wemünentungelu kimtukuafuy fente ñi wedalkan ka wiñorakiduamtuafuy (Hecho 3:19).\nJEWBA NORÜMKEEIÑMEW TAIÑ KÜMELKALEAL\n7. ¿Iney am Sebna ka chumngechi chengetuy?\n7 Taiñ kimal fente falin-ngen taiñ norümngeken, inaduamaiñ ñi rupan epu che Jewba ñi norümfiel. Kiñe tüfa ta Sebna, kidu israelchengefuy ka küdawkefuy ti longko ülmen Esekias ñi antü mu. Fey wüla inaduamaiñ Graham ñi rupan, famülke mew mülelu. Sebna adniekefuy ti longko ülmen Esekias ñi ruka, feymu rume falin chengefuy inalelu Esekias mu (Isaías 22:15). Welu Sebna mallma piwkengetuy ka ayükefuy pu che ñi sakiaetew. Feymu dewmay kiñe ülmen eltun kidu ngealu, ka miyawkefuy ülmenke kareta mu (Isaías 22:16-18).\nÑom chengeliyiñ ñi küme elkünutual taiñ chumngen, Chaw Ngünechen kümelkayaeiñmu. (Inaduamnge parrafo 8-10).\n8. Jewba, ¿chumngechi norümtufi ta Sebna? ¿Chumngelu feypiafuiñ ñi kelluetew ta Sebna tañi norümngeel?\n8 Sebna ayükefuy ñi sakingeal, feymu Jewba müntuñmaeyew ñi küdaw, welu elufi ta Eliakim (Isaías 22:19-21). Tüfa rupay ti longko ülmen Senakerib küpa weychafilu ta Jerusalen. Senakerib werküy kiñeke ülmen soltaw ka fentren weychafe ñi llükalkayafiel pu judiu ka ti longko ülmen Esekias ñi wültukual ti waria weychanon mu (2 Reyes 18:17-25). Feychi mu Esekias werküfi ta Eliakim ka epu wentru ñi trafiemeafiel tati ülmenke soltaw, kiñe tüfa ta Sebna, fewla sekretariongelu. Tüfa rakiduamelafeiñmew Sebna ñi lladkünon tañi norümngeel mu, welu may ñi ñom chengetun, eluwlu am tañi llowal kiñe küdaw fente falin-ngenolu ñi niekefelchi küdaw reke. Feymu inaduamaiñ küla falin dungu taiñ kimeltukeetew Sebna ñi rupan.\n9-11. 1) ¿Chem falinke dungu kimeltukeeiñmu Sebna ñi rupan? 2) Jewba ñi femkefiel ta Sebna, ¿chumngechi duamelkeeymu?\n9 Wünen dungu: Sebna ñi müntuñmangeel tañi küdaw, rakiduamelkeeiñmew Biblia ñi feypiel: “Tati re kisutu mallmawkülelu, yewelkangeay” (Luka 14:11). Nieliyiñ falinke küdaw ti trawünche mu, kakelu peñi ka lamngen sakiafeiñmew. Rupale tüfa, ¿amuleay taiñ ñom chengen? ¿Longkontukuaiñ Jewba taiñ eluetew kom taiñ adümuwün ka chem küme dungu taiñ nieel? (1 Korintio 4:7). Feymu ti apostol Pablo feypieiñmu: “Tamün kisutu mallmawkülenoael tamün rakiduam mew. Tamün femafel, feley tamün nieael küme rakiduam küme tüngduam mew” (Romanu 12:3).\n10 Epungechi dungu: Jewba yiwiñmakünulay ñi dungu tañi norümtuafiel ta Sebna, feymu feypiafuiñ kidu ñi maneluwken tañi ñom chengetual (Proverbios 3:11, 12). Tüfa müna kelluafeiñmew niewenoliyiñ sakinke küdaw ti trawünche mu. Ngelay taiñ lladküal, doy may amulepe taiñ küdawülkefiel ta Jewba kom piwke mu ka rakiduamtukuaiñ Jewba taiñ norümkeetew fente taiñ piwkeyekeetew. Longkontukuaiñ Jewba ñi kümelkayafiel tati pu ñom piwkengelu (papeltunge 1 Pedro 5:6, 7). Ñom piwkengeliyiñ ka pepilfalngeliyiñ, Jewba norümtuaeiñmew piwkeyen mu, femngechi küme elkünutuaeiñmew taiñ chumngen.\n11 Külangechi dungu: Jewba ñi femün tañi norümtuafiel ta Sebna kimeltukeeiñmew kidu ñi üdekeel ti kulpan, welu ñi piwkeyeniefiel tati che kulpalu rume. Kafey kimeltukeeiñmu Chaw Dios ñi ngüneduamkeel pu che ñi küme chumngen. Feymu eymün pu chaw ka longkolelu, ¿inayentuafimün ta Jewba ñi norümcheken mu? (Juda 22, 23).\n12-14. 1) ¿Chumkey kiñeke che norümngelu? 2) Biblia, ¿chumngechi kellufi ta kiñe peñi ñi küme elkünutual ñi chumngen? ¿Chum tripay tüfa?\n12 Kiñeke peñi kam lamngen norümngelu, müna lladkükeyngün, feymu püntütripakeyngün Jewba mu ka ti trawünche mew, ¡müna weda! (Ebrew 3:12, 13). Welu, ¿chumlayafuiñ taiñ kelluafiel? Inaduamaiñ ñi rupan Graham, kidu wemünentungey trawünche mu ka rupachi antü mu llowngetuy, welu wiñotulu wüla fentekünuy ñi amuldungun ka ñi trawüluwün. Kiñe longkolelu weniyerpueyew, feymu rupachi tripantu mu Graham feypifi ñi trür chillkatual Biblia.\n13 Ti longkolelu feypi: “Graham mallma chengefuy. Dunguyekefuy tati pu longkolelu ñi feypietew tañi wemünentungeal. Feymu kiñeke antü mu ngüneduamiyu Biblia ñi feypin mallmawün mu ka ñi weda tripaken tüfa. Fey Graham leliwi reke Biblia mew, tüfa kiñe espejo reke felelu am, fey ngüneduamlu ñi chumngechi chengen, ¡müna weda duamnagi! ¡Afmatufali fente ñi puwün tañi piwke mu tüfa! Kimtukuy ñi mallmachengen, tüfa kiñe mamüll reke tañi nge mu, fey pepi pelelkelaeyew kidu tañi wedalkan, weda rakiduamakefilu am ta kakelu. Feymu pürüm yafüluwi ñi küme elkünutual tañi chumngen. Eluwi ñi trawüluwal, küme chillkatuafiel Biblia ka fill antü ngillatual. Fey adniefi tañi reñma ñi küme weniyeafiel ta Jewba, feymu müna ayüwi tañi domo ka tañi pu ñawe” (Luka 6:41, 42; Santiaw 1:23-25).\n14 Ti longkolelu ka feypi: “Kiñe antü Graham feypienew: ‘Fentren tripantu yeniefun iñche ñi kimfiel ta Jewba, ka wünelerpun kütu amuldungun mu. Welu fewlake ta feypiafun ñi rüf piwkeyefiel ta Jewba’. Ñi feypin tüfa müna pürapapiwkelenew”. Pichi rupalu, Graham elfalkünungey ñi rulpayal mikrofono trawün mu ka müna ayüwülkeeyew tüfachi küdaw. Ti longkolelu ka feypi: “Graham ñi rupan kimeltuenew tüfa: kiñe che illamuwle Jewba mu ka eluwle ñi norümtuetew, lloway fentren kümelkan”.\nTAIÑ KÜME NORÜMCHEAL INAYENTUAFIYIÑ TA JEWBA KA JESUS\n15. Tami doy küme norümcheal, ¿chem duamfalngey tami femal?\n15 Taiñ küme kimeltucheal, wüne duamfalngey taiñ eluwal ñi kimeltungeal (1 Timotew 4:15, 16). Ka femngechi Jewba eluelmu tami norümcheal, wüne duamfalngey tami ñom chengeal ka eluwal tami adnieaetew Jewba. Fey kake che ngüneduamle tami ñom chengen, yamnieaeymu ka eluwayngün tami ngülamtuafiel. Jesus inayentufali tüfachi dungu mu.\n16. Jesus ñi kimeltucheken ka norümcheken ¿chem kimeltukeeiñmu?\n16 Jesus rumel allkütukefuy ñi Chaw, küdawngefule rume (Matew 26:39). Feypikefuy tañi kimün ka tañi kimeltun ñi küpan Jewba mew (Juan 5:19, 30). Jesus femkefuy tañi Chaw ñi ayükeel ka ñom piwkengefuy, fey kimeltuchekelu kutranpiwkeyechekefuy, feymu pu che küpa fülkontukefeyew (papeltunge Luka 4:22). Jesus piwkeyen mu entukefuy ñi feypin, feymu yafültukukefuy pu weñangkülelu ka pu ngañwadkülelu (Matew 12:20). Tañi pu apostol notukawlu iney müngell ñi longkoleal, Jesus lladkütulafi engün, welu may piwkeyen mu norümtufi (Marku 9:33-37; Luka 22:24-27).\n17. Pu longkolelu tañi küme kuydayafiel ti trawünche, ¿chumngechi chengeayngün?\n17 Tati pu longkolelu ñi norümcheal chumngechi ñi feypin ta Biblia, müna falin-ngey ñi inayentuafiel engün ta Jesus. Femngechi pengelayngün ñi eluwkülen tañi adnieaetew Jewba ka Jesus. Ti apostol Pedro wirintukuy: “Kamañniefimün ta Ngünechen tañi pu che ufisa reke felelu, fey elungeymün tamün kuydayafiel. Kom femaymün nor küme rakiduam mew, chumngechi ñi ayünieel ta Ngünechen, tamün aporiangen mew no ka pülata tañi duam no rume, welu amulniemün tamün küdaw küme duamkechi. Ngelay tamün ngenkawael tamün kuydayafiel tati trokiñche, welu may tamün eluwküleael kisu engün tañi inakintuael ta eymün mew” (1 Pedro 5:2-4). Feley llemay, pu longkolelu ayüwün mu eluwle ñi ngünenieaetew Chaw Ngünechen ka Jesus, fey kümelkaleayngün ka kümelkayafingün pu peñi ka lamngen ñi elfalelngeel (Isaías 32:1, 2, 17, 18).\n18. 1) Jewba, ¿chem elfalkünulelfi tati pu chaw ka ñuke? 2) Pu chaw ñi femal tañi elfalkünulelngeel, ¿chumngechi kelluaeyew Jewba?\n18 ¿Ka duamfalngey ñi norümngeal pu reñma? Ngüneduamnge chem ñi feypifiel Jewba tati pu ngen reñma: “Wesa dungukelayaymün tamün pu fotüm kam ñawe, welu küme tremümafimün ka kimeltuafimün ñi poyeafiel ta Ñidol” (Efesio 6:4). ¿Falin-ngey femal tüfa? Rakiduamnge ñi feypin Proverbios 19:18: “Petu pepilfalngele, norümtufinge tami yall, fey tami kulpakon-noal kidu ñi lan mu”. Feley llemay, Jewba elfalkünufi tati pu chaw ka ñuke ñi norümtuafiel tañi pu yall. Femnole engün, Jewba feypintukuafi engün ñi entudungual tañi femün mu (1 Samuel 3:12-14). Welu kidulelayngün, Chaw Jewba eluaeyew kimün ka newentukuaeyew, ngillatufile engün ka eluwle ñi adnieaetew ti Biblia ka Chaw Ngünechen ñi newen (papeltunge Santiaw 1:5).\nPEPIKANGEKEIÑ TAIÑ KÜME FELEAL RUMEL MU\n19, 20. 1) Eluwliyiñ taiñ norümtuaetew Jewba, ¿chem kümelkan llowaiñ? 2) ¿Chem inaduamaiñ küpalechi chillkatun mu?\n19 Eluwliyiñ taiñ norümtuaetew Jewba, ka norümcheliyiñ chumngechi ñi femken Chaw Dios ka Jesus, fey llowaiñ fentren kümelkan. Taiñ pu che ka trawünche kümelkaleay. Ka welukentu piwkeyewaiñ, falintuwaiñ ka kuñiwtukuwaiñ. Tüfa pengelay tunte taiñ ayüwküleal ka küme feleal küpalechi antü mu (Salmo 72:7). Feychi mu kiñe fütra familia reke feleaiñ, kiñewküleaiñ ka kümelkaleaiñ taiñ ngüneytuaetew Chaw Jewba, feymu taiñ norümkeetew Jewba famülke mu pepikakeeiñmew taiñ femngechi feleal küpalechi antü mu. Biblia feypi: “Wedalkalayayngün, ka chem weda dungu no rume femlayayngün iñche tañi fütra wingkul mew; rüfkünu llemay, tati Mapu apoleay Jewba ñi kimün mew chumngechi tati ko takukey ti lafken” (Isaías 11:9). Longkontukunieliyiñ tüfa, turpu ngoymalayaiñ chumngelu taiñ norümkeetew Jewba: fente taiñ piwkeyeetew.\n20 Weñangkülafeiñmew taiñ norümngeel, welu müley kiñe dungu doy weñangkün-ngelu, feymu küpalechi chillkatun mu inaduamaiñ chumngechi montuluwal feychi dungu mew. Kafey doy kimürpuaiñ ti reñma ka ti trawünche ñi norümngeken, ka chumngechi taiñ kidutu norümuwal kam kim ngüneniewal.\nTaiñ norümkeetew Jewba, kidu pepikakeeiñmew ka kimeltukeeiñmew. Welu turpu awükakelaeiñmew, welu may kimchengey ka piwkeyechefengey taiñ norümtuaetew. Taiñ küme Chaw Jewba pengelelkeeiñmu chem duamfalngey taiñ küme elkünutual taiñ chumngen, ka kimeltukeeiñmu chumngechi taiñ femal tüfa.


Doy newen-ngechi wentru: Ti kues Sanson | Biblia Nütram\nDoy newen-ngechi wentru\n¿EYMI kimfimi iney pingey tati doy newen-ngechi wentru ta mongelekefulu? Kiñe kues ngey, Sanson pingey. Jewba elufi newen ta Sanson. Petu ñi choyün-ngenon, Jewba feypifi ñi ñuke: ‘Pichin (püchün) mu nieaymi kiñe wentru püñeñ. Kidu longkolealu ñi montulafiel pu Israel che filisteo mu.’\nTati pu filisteo wedache ngey engün mülelu Kanaan mapu mew. Fentren awkafe (weychafe) niey, ka wedalmekefi tati pu Israel che. Kiñechi mew, amupulu Sanson chew müley pu filisteo, tripay kiñe fütra trapial (fücha peñi) nawnawi kidu mew. Welu Sanson langümfi chi trapial ñi kuwü mew müten. Ka langümfi patakakechi wedake filisteo.\nFey wüla Sanson ayüfi kiñe domo, Dalila pingelu. Pu longkolelu filisteo mu feypifi Dalila: ‘Kiduke wentru ñi eluafiel kiñe warangka kiñe pataka moneda plata, feypimuliñ chew tuwi Sanson ñi fütra newen.’ Dalila ayüfi kom ti moneda plata. Rüf weniyelafi Sanson, ka Ngünechen ñi pu che. Feymew Dalila amuley ñi ramtukafiel Sanson: ‘¿Chew am tuwi tami fütra newen?’\nAf mew, Dalila entudungufi Sanson ñi elkanielchi dungu ta chew tuwi ñi newen. ‘Turpu katrüñmangekelan tañi longko,’ pi. ‘Choyüngelu iñche, Ngünechen dullienew (ngümintuenew) tañi sakin kona ngeal, nasareo pingelu. Katrüñmangeli ñi longko, ñamümafun tañi newen.’\nFeley, Dalila allkütulu tüfa, trürümelfi Sanson ñi umawtual ñi luku mew. Feymew mütrümfi kiñe wentru ñi konpayal ñi katrüñmayafiel ñi longko. Nepelu Sanson, ñamümi ñi newen. Pu filisteo konpuy, ka nüngepuy. Nentuñmangey ñi epu nge, ka ñi konayengeal.\nKiñe antü, pu filisteo fütra kawiñ (ayün-ngechi trawün) nieyngün ñi poyeafiel ñi dio Dagon, ka nentufi Sanson karsel mu ñi ayentuafiel kidu. Feymew, Sanson ñi longko wiño tremtuy. Sanson feypifi kiñe pichi wentru, ñi yenieetew ñi kuwü mew: ‘Fülümpuafen ñi nüafiel feychi fütra orkon (poste) newentungelu chi alüpürachi ruka mu.’ Feymew, Sanson ngillatufi Jewba: ‘Eluen newen,’ pi. Ka nüfi ti epu fütra orkon. Fey wüla wirari: ‘Eluñmaen tañi layal pu filisteo engün.’ Müley küla warangka filisteo ti kawiñ mu, ka lloyükünuwlu Sanson fente epu fütra orkon, ti alüpürachi ruka llangodnagi, ka langümfi kom tüfachi wedake che.\nJueces, kapitulo 13-16.\nTAMI KIMAFIEL BIBLIA ÑI PU CHE\nTami kimafiel Biblia: Sanson\nKimürpunge chem elukeeyew newen ta Sanson.


Romanu 8 ARNNT - Fey ta famngechi, tati pu che - Bible Search\nRomanu 7 Romanu 9\nÑi mongeleael Ngünechen tañi Lif Küme Püllü mew\n1Fey ta famngechi, tati pu che kiñewkülelu Cristo Jesus mew, kondenalelay, tati femkenolu tati yafkafe che ñi ayütukeelchi dungu, welu may femkelu tati Lif Küme Püllü ñi ayükeelchi dungu.+ 2Tati Lif Küme Püllü tañi pepiluwün am wülkelu mongen ta Cristo Jesus mew, montuleiñmew tati yafkan tañi pepiluwün mew ka tati lan dungu mew. 3Moyse tañi ley dungu pepi wiñoduamel-lafi ta che tañi yafkan mew, welu Ngünechen werküy kisu tañi Fotüm kiñe yafkafe che reke tañi chalintukuafiel ñi langümngeael femngechi tañi wiñoduamafiel ta che ñi yafkan mew. Fey famngechi tañi kondenangeael ti yafkan mülelu tati yafkafe che mew. 4Femngechi femi ta Ngünechen tañi pepi mupituael itrokom iñchiñ mew chumngechi tañi werkülen tati ley dungu, fey iñchiñ ta mongelewelaiñ tati yafkafe che tañi wimtun dungu mew, welu may chumngechi ñi ayülen tati Lif Küme Püllü.\n5Tati pu che inanielu tati yafkafe che tañi wimtun dungu, rakiduamkülekey engün tüfachi mapu tuwünngechi wesake illutun dungu mew müten, welu tati mongelelu chumngechi tañi ayüken ka ñi feypilen tati Lif Küme Püllü, rakiduamkülekey engün tati Küme Püllü tañi ayütukeelchi dungu mew. 6Fey rakiduamyengeyüm yafkafe che ñi illutukeelchi wesake dungu mew, fey yekefi ta che ta lan dungu mew, welu rakiduamyengeyüm tati Lif Küme Püllü tañi ayütukeelchi dungu mew, yekefi ta che mongen mew ka küme tüngün mew. 7Welu tati pu che rakiduamyeniefilu tati re wesake illutun dungu, fey kayñeyefi ta Ngünechen, pikenolu engün am ka pepi müngeltukelafi rume ta Moyse ñi ley dungu. 8Feymew tati pu che ngünenieetew tati wesake illutun, tutekelafi engün ta Ngünechen.\n9Welu eymün ngünenielaeymünmew tati yafkafe che ñi illutukeelchi wesake wimtun, welu may, ti Lif Küme Püllü ñi ayükeel. Rüf mew mülele Ngünechen ñi Lif Küme Püllü ta eymün mew, kisu ngünenieeymünmew. Fey tati nienolu Cristo tañi Lif Küme Püllü, konpalelay ta Cristo mew. 10Welu Cristo ta mülele eymün mew, tamün piwke ta mongeley, Ngünechen am montuletew ta eymün yafkan mew, tunte tati kuerpu felele rume tañi layael tati yafkan tañi duam. 11Fey Ngünechen ñi Lif Küme Püllü, tati wiñomongeltufilu ta Cristo, mülele ta eymün mew, fey kisu, wiñomongeltufilu ta Cristo, elutuaeymünmew we mongen tamün afaelchi kuerpu mew, Ngünechen tañi Lif Küme Püllü am mülelu ta eymün mew.\n12Feymew llemay, pu peñi ka lamngen, iñchiñ müley taiñ mongeleael chumngechi ayükey Ngünechen tañi Lif Küme Püllü. Fey ngelay taiñ mongeleael chumngechi mongen ayükey ñi nieael tati yafkafe pu che. 13Fey mongelelmün ta eymün chumngechi ayükey tati yafkafe pu che, layaymün, welu tati Lif Küme Püllü ñi pepiluwün mew langümfilmün reke tati yafkafe che ñi wesake illutun, nieaymün ta mongen.\n14Kom tati ngünenieetew Ngünechen tañi Lif Küme Püllü, fey engün ta Ngünechen ñi yallngetuy. 15Fey eymün ta llowlaymün kiñe püllü püresukona reke tamün nieaetew femngechi tamün wiñome llükaletuael, welu may llowimün tati Lif Küme Püllü Ngünechen tamün nietuaetew kisu ñi yall reke. Fey tüfachi Lif Küme Püllü mew llellipukefiyiñ ta Ngünechen, feypilen mew: “¡Iñche ñi Chaw!” 16Ka femngechi tüfachi Lif Küme Püllü kimelmakeeiñmew taiñ püllü rüf mew Ngünechen taiñ nietuetew kisu ñi yall reke. 17Fey kisu am yallyetuetew ta iñchiñ, feymew ka femngechi koneltuleiñ Ngünechen tañi tukulpakünulelfielchi dungu ta Cristo mew, fey koneltuaiñ kutrankawliyiñ rume ta Cristo iñchiñ, fey kangelu mongen mew taiñ mületuael kisu iñchiñ, Cristo ñi fütra küme pepiluwün mew.\nNietuay fütra küme felen tati yall reke nietuael\n18Küme kimnien ti kutrankawün mülelu ta tüfachi mapu mew chem pifal-lay rume trürümngele tati fütra püramyefal pepiluwün taiñ peael ta amulerpuachi tripantu mew. 19Kom dewmaelchi chemkün ka tati nielu mongen üngümküley rume ngenoafeluwün mew tañi peafiel feychi antü ta Ngünechen ñi pu yall ñi peael tüfachi fütra püramyefal pepiluwün. 20Kom tati dewmael elngey tañi aftuael, kisu ngünewün ta felelay, welu may tañi femngechi adkünungen mew. Fey üngümküley 21tañi lifrenentungetuael kiñe püresu reke tati wesa felen mew, tañi llowngeael tati fütra küme felen ñi nietuael ta Ngünechen tañi pu yall.\n22Kimnieiñ ta fantepu mew itrofill chemkün nielu mongen ta etüngküley ka kutrankawküley kiñe püñeñachi domo reke. 23Kisu engün müten ta kutrankawkülelay, iñchiñ ka femngechi feleiñ, iñchiñ am wüne elungelu tati Lif Küme Püllü femngechi taiñ llowael küme felen. Rume kutrankawküleiñ ka üngümnieiñ tati antü taiñ llowngeael Ngünechen ñi pu yall reke, femngechi ta Ngünechen lifrekünuñmatuaeiñmew taiñ kuerpu. 24Fey ta dew montulngeiñ, welu feley taiñ maneluwküleael. Fey dew llowliyiñ taiñ üngümkeel, doy maneluwkülewelaiñ, fey tati dew llowel ngelay ñi üngümngeael. 25Welu petu llownoliyiñ taiñ üngümnieel, feley taiñ manelnieafiel ta Ngünechen ñi mupituael tañi eldungukünuel.\n26Ka femngechi, maneluwküleiñ tati Lif Küme Püllü taiñ kellukeetew taiñ pepilkenoelchi dungu mew, kim llellipunolu am iñchiñ chumngechi taiñ doy küme ngillatuafel. Welu kisu tati Lif Küme Püllü etüngün mew reke llellipukefi ta Ngünechen iñchiñ mew, fey tüfachi dungu ta pepi feypingelayafuy ta dungun mew. 27Fey Ngünechen, tati ngüneduamkefilu ta kom piwke, kimniey chem dungu ñi ayünieel tati Lif Küme Püllü, tati Lif Küme Püllü am llellipukelu Ngünechen ñi ayükeelchi dungu tañi pu ngenngeelchi pu che mew.\n28Kimnieiñ Ngünechen tañi pepikanien kom dungu tañi kümelkayafiel tüfeychi pu che tañi piwkeyekeetew ka ñi poyekeetew, tüfeychi pu che tañi mütrümyeel chumngechi kisu tañi adkünufiel. 29Tüfeychi pu che ta Ngünechen wünelu mew ñi dulliel, llituka mew müten dullifi kisu engün ñi nieael küme mongen Cristo reke, femngechi kisu tañi Fotüm ñi wünenküleael itrokom che mew. 30Fey Ngünechen tañi wüne dulliyeel llituka mew, ka femngechi mütrümfi ñi mangelafiel, fey ñi lifrekünutuafiel ta yafkan mew, ka adkünuy taiñ koneltuael kisu tañi fütra küme felen mew kiñentrür kisu tañi Fotüm Jesucristo iñchiñ.\n31¿Ka chem feypiaiñ am? Fey Ngünechen mülele iñchiñ mew, ¿fey iney am kayñetuaeiñmew? 32Ngünechen ta wültukuy kisu tañi kiñen Fotüm ñi layael itrokom iñchiñ mew fey ñi epu rakiduamnon rume, fey ¿chumngelu am elulayaeiñmew, kiñentrür kisu tañi Fotüm iñchiñ, itrokom küme felen? 33Ngünechen ta lifrenentukefi ta che yafkan mew, fey ¿iney anta dalluntukuafuy Ngünechen tañi dullielchi pu che? 34Cristo Jesus tati lalu, ka doyelchi may, tati wiñomongetulu ka mülelu Ngünechen tañi man kuwü püle ka llellipulelu ta iñchiñ mew, fey ¿iney anta eluway tañi kondenayafiel Ngünechen tañi dullielchi pu che? 35¿Iney anta famentuaeiñmew ta Cristo tañi piwkeyechen mew? ¿Tati kutrankawün, kam tati wesa üllüfün, kam ti üdengen, kam ti ngüñün, kam tati duamtuel ti takuwün, kam tati kuñiwünngechi dungu, kam tati lan dungu? 36Chumngechi feypiley tati Wirin Chillka:\n“Eymi tami duam rumel kayñetun mew ayütungekeiñ taiñ langümngeael.\nUfisa trokingekeiñ tati yengelu ñi langümngeael.”+\n37Welu kom tüfachi dungu mew wewtripalekeiñ Cristo tañi duam, tüfey taiñ piwkeyeetew.\n38Rüf mew maneluwkülen chem no rume taiñ famentunoaetew Ngünechen tañi piwkeyechen mew: tati lan no rume, tati mongen no rume, tati pu werken püllü no rume, tati pu pepiluwünngelu ka ti ngüneluwünngechi püllü no rume, tati fewla mülelu no rume, ka müleachi dungu no rume, 39tati fentre püralu no rume, ka tati rume alü konlu no rume, ka chem no rume Ngünechen tañi dewmael. ¡Ngelay chem rume taiñ püntünentuaetew Ngünechen tañi piwkeyechen mew, tati pengelel ta Cristo Jesus mew iñchiñ taiñ Ñidol!


Ngünechen ñi Küme Dungu Marku 10\n1 Jesus tripay ta Kapernaum waria mew, fey amuy Judea trokiñ mapu mew ka ti trokiñ mapu mülelu Jordan lewfü tañi tripawe antü ad püle. Tiye mew ka wiñome trawüluwi tati pu che, fey kisu eluwi tañi wiñome kimeltuafiel, femngechi wimtulelu am.\n2 Fey kiñeke farisew fülkonpuy ta Jesus mew femngechi tañi entuüñfilafiel engün, fey ramtufi engün:\n3 Fey Jesus llowdungueyew:\n4 Kisu engün feypi:\n5 Feymew Jesus ta feypieyew:\n—Moyse ta femngechi feypikünuy tamün rume wesa yafü piwkengen mew ta eymün. 6 Welu llituka mew kom dewmangelu, ‘Ngünechen dewmafi ta wentru ka domo.’* Genesis 1.27 LXX. 7 ‘Feymew ta wentru wichuay tañi chaw mew ka tañi ñuke mew tañi wichu amayewael ñi kure engu,† Kiñeke kuyfi wirin mew ngelay: “tañi wichu amayewael ñi kure engu”. 8 fey mür kiñe che reke ñi feleael engu.’‡ Genesis 2.24 LXX. Fey tüfa famngechi epu che reke mülewetulay engu, fey kiñe che reke müten. 9 Fey ngelay tañi wüdamentumekeafiel Ngünechen tañi trapümel.\n10 Dew müleputulu engün ta ruka mew, fey ti pu disipulu wiñome ramtufi ta Jesus fey tüfachi dungu.\n11 Fey Jesus feypieyew:\n—Tati wüdalu tañi kure fey ka domo kureyetule, ñiwaldomofengey ñi wüdafiel mew tañi wünen kure. 12 Fey tati domo kay wüdakünutule tañi füta, fey fütayetufile kangelu wentru, ka femngechi ñiwafengey.\n13 Yelelngey ta kiñeke pichikeche ta Jesus tañi fampuwülael ñi kuwü ta kisu engün mew, welu tati pu disipulu eluwi engün tañi katrütuafiel tüfey engün tati yeniefilu ti pu pichikeche.\n14 Fey Jesus, ngüneduamfilu tüfachi dungu, lladküy ka feypifi ñi pu disipulu:\n—Elufimün tati pichikeche ñi küpayael engün iñche mew. Katrütukefilmün. Tati pichikeche reke femngelu, fey engün koneltuley Ngünechen tañi longko ülmenngen mew. 15 Rüf dungu feypiwayiñ tati llownofilu kiñe pichiche reke Ngünechen tañi longko ülmenngen, konpulayay ta Ngünechen ñi mülewe mew.\n16 Fey fülümtukupafi ñi lipang mew ti pichikeche, fey fampuwülelfi ñi kuwü ta kisu, fey ngillatuñmafi.\n17 Feymew Jesus amulerpulu tañi rüpütulen, lefkülen puwi kiñe wentru, lukunagpuy kisu tañi inafül ka ramtufi ta Jesus:\n18 Jesus ta llowdungueyew:\n—¿Chem mew anta lif mongen pien? Kiñeley müten ta lif mongenngelu: Ngünechen llemay. 19 Dew kimimi tati werkün dungu: ‘Langümchekilnge, ñiwaldomokilnge, weñekilnge, üñfitukefilnge ta koylake dungu mew ta iney no rume, ngünenkakilnge rume, ka yamafimi tami chaw ka tami ñuke.’§ Exodo 20.12-16; Deuteronomio 5.16-20.\n20 Fey tati wentru feypifi ta Jesus:\n21 Jesus leliwüleyew rume piwkeyen mew, fey llowdungueyew:\n—Kiñe dungu ta petu femlaymi. Amutunge. Fendenge kom tami nieelchi chemkün ka elufinge tati nienolu chem rume. Femngechi ta nieaymi fütra küme felen ta wenu mapu mew. Fey wüla, fey nüaymi tami kürus,* Kiñeke kuyfi wirin mew ngelay: “fey nüaymi tami kürus”. küpange ka inayaen.\n22 Fey ti wentru allkülu tüfachi dungu, rume wesa duami, rume rikulelu am.\n23 Feymew Jesus adkinturupay wall püle, fey feypifi tañi pu disipulu:\n24 Fey tüfachi dungu ta rumeñma afmatulkafi tati pu disipulu, welu Jesus ka wiñome feypifi ñi pu disipulu:\n—Pu weni, ¡rume küdawngey konpuael Ngünechen ñi longko ülmenngeelchi mülewe mew, feyti pu che maneluwlu ñi fentren chemkün mew!† Kiñeke kuyfi wirin mew ngelay: “feyti pu che maneluwlu ñi fentren chemkün mew”. 25 Doy küdawngelay ta kiñe kamellu ñi rumeael ti longko akucha mew, fey kiñe riku ñi konael Ngünechen ñi ülmen mülewe mew.\n26 Femngechi allkülu ti pu disipulu, doy afmatulewey engün, fey welukonkechi ramtuwi engün:\n27 Jesus ta leliwülfi ñi pu disipulu, fey feypifi:\n28 Fey Pedro eluwi tañi feypiaetew:\n29 Jesus feypifi ñi pu disipulu:\n—Rüf dungu ta feypian iney rume fey iñche tañi duam ka tati werkün montuluwün dungu ñi duam elkünule ta ruka, kam peñi, kam lamngen, kam chaw, kam ñuke, kam domo,‡ Kiñeke kuyfi wirin mew ngelay: “kam domo”. kam fotüm, kam mapu, 30 welu fewla ta tüfachi mapu mew lloway doy pataka rupachi tañi niekefel ta ruka mew, peñi, lamngen, ñuke, fotüm ka mapu, tunte üyawtuniengeay rume. Fey tati we mületuachi mapu mew lloway tati rumel mongen. 31 Welu fentren che wüneltulelu, inaletuay. Ka fentren che tati pu inalelu, fey ta wüneletuay.\n32 Trekaley engün ñi amuael ta Jerusalen, fey Jesus ella wüne konküley tañi pu disipulu mew. Kisu engün ta afmatuley, ka tati pu inaleyelu llükaley engün. Jesus ka wiñome mütrümfi tañi wichudunguafiel tati mari epu disipulu, fey llituy tañi feypiafiel ñi rupayael ta kisu fey tüfachi dungu mew: 33 “Fey fewla amuaiñ ta Jerusalen, chew tañi chalintukungeael tati Wentrukünuwpalu ti pu longkolechi pu saserdote mew ka tati pu kimeltukelu Moyse ñi ley dungu. Fey engün ta kondenayaeyew ñi langümngeael ka chalintukungeay tati pu katripanche mew. 34 Ayentukangeay ta kisu, tofkütukangeay ka wülelkangeay ka langümngeay. Welu küla antü rupale, wiñomongetuay.”\n35 Santiaw ka Juan, Sefedew tañi epu fotüm, fülkonpuy engu ta Jesus mew, fey feypifi:\n36 Fey Jesus ramtueyew engu:\n37 Fey feypifi engu:\n38 Jesus ta llowdungueyew engu:\n—Eymu ta kimlaymu tamu feypipeel. ¿Ayüafuymu tamu kutrankawael ka tamu langümngeael chumngechi ta iñche ñi rupayael feychi dungu mew?§ ¿Ayüafuymu tamu kutrankawael ka tamu langümngeael chumngechi ta iñche ñi rupayael feychi dungu mew?: ¿Pepi putuafuymu kay tati füre pulku iñche tañi putuael ka tamu llowael ti fawtismo iñche tañi llowael? pin ürke.\n39 Kisu engu ta llowdungufi ta Jesus:\n—Eymu kutrankawaymu ka langümngeaymu chumngechi ñi rupayael ta iñche feychi dungu mew,* Eymu kutrankawaymu ka langümngeaymu chumngechi ñi rupayael ta iñche feychi dungu mew: Eymu ta pepi putuaymu tati füre pulku, ka llowaymu tati fawtisangen iñche tañi llowael pin ürke. 40 welu tamu mülepuael iñche tañi man püle kam tañi wele püle iñche ta ngenngelan tañi ‘felepe’ ñi piael. Fey may ta elungeay ñi femael tüfey engün tati pu pepikanielel ñi puwam.\n41 Feymew tati kakelu mari pu disipulu allkülu engün tüfachi dungu, lladkütufi engün ta Santiaw ka Juan, 42 welu Jesus ta mütrümeyew engün, fey feypieyew:\n—Eymün kimnieymün tüfa tati pu judiu tuwünngenolu mew müley ta longko ülmenkülelu ka chem awtoridad rume nielu rume aporia ngünekaniekefi tati pu che chumngechi ñi ayüel, 43 welu ta eymün mew ngelay tamün femngechi femael. Ñi feleafel, tati küpa longkolelu kiñeke eymün mew, feley tañi rumel eluwküleael ñi poyeafiel ta kakelu. 44 Ka kiñeke ta eymün mew küpa wünenkülele, fey ta feleay ta kiñe kona reke ta kakelu mew. 45 Tati Wentrukünuwpalu rume am ta küpanolu tañi poyengeael, welu may ñi poyecheael ka ñi wülael tañi mongen ñi montulafiel ta rume fentren che.\n46 Fey puwi engün ta Jeriko waria mew. Fey Jesus tripalepatulu tati waria mew, inaniepatueyew tañi pu disipulu ka rume fentren pu che. Fey mülerkey kiñe trawma limona pikelu, Bartimew pingelu, Timew ñi fotüm, anülelu ta inaltu rüpü. 47 Allkülu ñi küpalen ta Jesus Nasaret tuwlu, tati trawma eluwi tañi wirarael:\n—¡Jesus, David mew tripachi Dullin Yomelche,† David mew tripachi Dulliñ Yomelche: tati pu judiu ñi üytukefelchi üy tañi tukulpayafiel ti tukulpakünuelchi Montulchefe David ñi yomelche ñi tripayael. kutranduamyeen ta iñche!\n48 Fentren che ta feypieyew tañi ñüküfküleael, welu kisu ta doy wirari:\n49 Feymew Jesus witrakünuwi, fey feypi:\n50 Fey ti trawma ütrüfentukünuy tañi takuwün, fey ringkülen fülkonpuy ta Jesus mew, 51 fey ramtueyew ta Jesus:\n52 Jesus ta feypieyew:\n*10:6 Genesis 1.27 LXX.\n†10:7 Kiñeke kuyfi wirin mew ngelay: “tañi wichu amayewael ñi kure engu”.\n‡10:8 Genesis 2.24 LXX.\n§10:19 Exodo 20.12-16; Deuteronomio 5.16-20.\n*10:21 Kiñeke kuyfi wirin mew ngelay: “fey nüaymi tami kürus”.\n†10:24 Kiñeke kuyfi wirin mew ngelay: “feyti pu che maneluwlu ñi fentren chemkün mew”.\n‡10:29 Kiñeke kuyfi wirin mew ngelay: “kam domo”.\n§10:38 ¿Ayüafuymu tamu kutrankawael ka tamu langümngeael chumngechi ta iñche ñi rupayael feychi dungu mew?: ¿Pepi putuafuymu kay tati füre pulku iñche tañi putuael ka tamu llowael ti fawtismo iñche tañi llowael? pin ürke.\n*10:39 Eymu kutrankawaymu ka langümngeaymu chumngechi ñi rupayael ta iñche feychi dungu mew: Eymu ta pepi putuaymu tati füre pulku, ka llowaymu tati fawtisangen iñche tañi llowael pin ürke.\n†10:47 David mew tripachi Dulliñ Yomelche: tati pu judiu ñi üytukefelchi üy tañi tukulpayafiel ti tukulpakünuelchi Montulchefe David ñi yomelche ñi tripayael.